**Az előterjesztést megtárgyalta:**

* Gazdasági és Jogi Bizottság
* Városstratégiai, Idegenforgalmi és Sport Bizottság
* Költségvetési Ellenőrző Szakmai Bizottság

**A határozati javaslatot törvényességi szempontból megvizsgáltam:**

 /: Dr. Károlyi Ákos :/

 jegyző

**SÜRGŐSSÉGI INDÍTVÁNY**

**Szombathely Megyei Jogú Város Közgyűlésének 2025. szeptember 29-i ZÁRT ülésére**

**Javaslat**

**a Haladás 1919 Labdarúgó Kft-vel kapcsolatos döntések meghozatalára**

A Tisztelt Közgyűlés a 193/2024. (IX. 26.) Kgy. sz. határozatában megalapította a Haladás 1919 Labdarúgó Korlátolt Felelősségű Társaságot annak érdekében, hogy a Szombathelyi Haladás Vasutas Sportegyesülettől (a továbbiakban: HVSE) az NBIII-as indulási jogot átvegye. Az indulási jog átvételének előfeltétele volt, hogy a HVSE ne rendelkezzen köztartozással. A Haladás szurkolók által indított gyűjtésnek és Schäfer András támogatásának köszönhetően a HVSE köztartozása kiegyenlítésre került, amelyet követően az MLSZ Versenybizottsága megadta az NBIII-as nevezési jogot Haladás 1919 Labdarúgó Kft-nek. A 2024/2025-ös szezon eredményei alapján a Haladás bent maradt az NBIII-as bajnokságban.

A döntés meghozatalának időpontjában az Önkormányzat mindenki számára egyértelművé tette, hogy a jelenlegi gazdasági környezetben az Önkormányzat önerőből legfeljebb a Haladás labdarúgó csapat NBIII-ban történő szerepeltetését tudja biztosítani, és az előrelépéshez komoly befektetőre van szükség.

Tájékoztatom a Tisztelt Közgyűlést, hogy a 2024/2025-ös szezon befejezését követően tárgyalások kezdődtek Martin Dellenbach úrral, a Delli Sport Invest AG képviselőjével (székhely: Svájc, 4104 Oberwil, Mühlemattstrasse 24., cégjegyzék száma: CHE-323.455.407, regisztrációs száma: CH-280.3.026.354-0).

A Delli Sport Invest AG egy magántulajdonban lévő, Svájcban bejegyzett sportmenedzsment holding vállalatcsoport tagja. A vállalat nemzetközileg tevékeny többklubos tulajdonosi struktúrában működik, és elkötelezett a rendszerszintű tehetséggondozás és a gazdaságilag fenntartható klubmenedzsment mellett.

A jelenlegi érdekeltségei:

• FC Viktoria Plzeň – Tizenegyszeres cseh bajnok, rendszeres szereplője az UEFA-sorozatoknak.

• TSV Hartberg – Az osztrák Bundesliga szereplője, valamint ÖFB Kupa-döntős.

• SV Lafnitz – Egy ambiciózus klub az osztrák harmadosztályban.

• DSM Football Academy East Styria – Az ÖFB által akkreditált akadémia, amely az elit utánpótlásképzésre összpontosít.

A Delli Sport Invest AG célja, hogy fiatal helyi tehetségeket képezzen és neveljen ki, majd vigyen sikerre különösen olyan klubokban, ahol kevesebb anyagi forrás áll rendelkezésre.

A tárgyalások eredményeként az alábbi szerződéses konstrukció került kidolgozásra:

1. **Üzletrész adásvételi szerződés Szombathely Megyei Jogú Város Önkormányzata és a Delli Sport Invest AG között** *(1. melléklet):*
* Önkormányzatunknak a Haladás 1919 Labdarúgó Kft-ben lévő 97 %-os, 2.910.000 Ft névértékű üzletrésze 1 db 30%-os, 900.000,- Ft névértékű üzletrészre, valamint 1 db 67%-os, 2.010.000,- Ft névértékű üzletrészre kerülne felosztásra. A felosztást követően létrejövő 900.000,- Ft névértékű, 30%-os üzletrészt vásárolja meg a Delli Sport Invest AG. Az üzletrész forgalmi értékére vonatkozó szakvélemény az előterjesztés *2. mellékletét* képezi.
* Amennyiben a Haladás a megállapodás aláírását követően a magyar nemzeti bajnokság magasabb osztályába kerül, abban az esetben a Delli Sport Invest AG a feljutás jogerős megállapításától számított 60 napon belül az önkormányzat felé tett írásbeli nyilatkozattal jogosult a törzsbetétének további növelésére azzal, hogy a Haladás 1919 Labdarúgó Kft. többségi tulajdonosa az önkormányzat marad. A Haladás NBII-be történő feljutása esetén a Delli Sport Invest AG további 10%-os mértékű, míg NB1-be történő feljutás esetén további 6%-os mértékű üzletrészt vásárol független szakértői véleményen alapuló ellenértéken.
* Figyelemmel arra, hogy a jelenlegi játékosok jövőbeni esetleges értékesítését is magában foglaló eredmény után járó osztalék a taggá váló Delli Sport Invest AG-t is meg fogja illetni, ezért Hári Kevin játékjogának értékesítése esetén 30.000 euro-t, Horváth Arnold játékjogának értékesítése esetén 3.000 euro-t fizet meg támogatásként közvetlenül az Önkormányzat részére.

Tájékoztatom a Tisztelt Közgyűlést, hogy az üzletrész felosztásához a Haladás 1919 Labdarúgó Kft. taggyűlésének a hozzájárulására van szükség a Ptk. 3:173. § (2) bekezdés alapján, továbbá az elidegeníteni kívánt üzletrészre a társaságot és a többi tagot (HVSE, Viktória FC, Schäfer András) elővásárlási jog illeti meg a Ptk. 3:167. § (2) bekezdése szerint.

1. **Együttműködési megállapodás a szombathelyi felnőtt férfi labdarúgás négy meghatározó szereplője között** *(3. melléklet)****:***
* A szerződést Szombathely Megyei Jogú Város Önkormányzata, a Delli Sport Invest AG, a Haladás 1919 Labdarúgó Kft. és az utánpótlást biztosító Illés Sport Alapítvány köti a szombathelyi labdarúgás fejlődése érdekében és azért, hogy a Haladás csapata visszakerüljön a tradícióknak megfelelő és méltó helyére. A szerződő felek reális célként fogalmazzák meg 5-6 éves távlatban az NB1-es tagság elérését akként, hogy a mindenkori játékoskeret mintegy 50 %-át lehetőség szerint helyi kötődésű játékosok adják.
* Az együttműködési megállapodást a felek 2030. december 31. napjáig kötik, ami minden külön nyilatkozat megtétele nélkül további 5 éves időtartamra (2035. december 31. napjáig) változatlan feltételekkel meghosszabbodik, kivéve, ha az önkormányzat vagy a Delli Sport Invest AG a másik félhez 2030. május 31. napjáig írásban intézett nyilatkozatában kifejezi a további együttműködés megszüntetésére vonatkozó szándékát. A nyilatkozat megtételére nyitva álló határidő jogvesztő, a nyilatkozatot indokolni nem kell. Abban az esetben, ha a megállapodás 2030. december 31. napját követően nem hosszabbodik meg, a Delli Sport Invest AG az üzletrészét – 60 napon belüli írásos nyilatkozatával - eladja az önkormányzatnak. Az üzletrész értékét egy, a két fél által közösen megbízott független szakértő által végzett értékbecslés alapján állapítják meg. Az önkormányzat kötelezettséget vállal arra, hogy az említett feltételek szerint megvásárolja az üzletrészt.
* Az együttműködési megállapodás mellékletét képezi a megvalósítani kívánt szervezeti struktúra és a stratégiát meghatározó keretrendszer, amelyhez a szerződő felek a dokumentumaikat 2025. december 31. napjáig hozzáigazítják.
* Létrehoznak egy 3 fős Stratégiai Irányító Testületet az Önkormányzat, a Delli Sport Invest AG és az Illés Sport Alapítvány delegáltjaiból, és annak döntéseit minden szerződő fél magára nézve kötelezőnek ismeri el.
* Az önkormányzat minden évben 250.000,- EUR-t támogatást biztosít a Haladás 1919 Labdarúgó Kft. működéséhez, amennyiben a Haladás az NBIII-ban vagy magasabb osztályban szerepel, míg a Delli Sport Invest AG a Kft. üzleti tervében legalább 600.000 EUR-ban meghatározott bevételek egyéb forrásból nem finanszírozott részét fizeti meg támogatásként. Az önkormányzatot ezen felül további fizetési kötelezettség nem terheli.
* A szerződő felek úgy szabályozzák a mindenkori játékosértékesítéshez és a szponzori vagy UEFA klubversenyekből származó egyéb bevételek felhasználását, hogy azoknak 25 %-át az osztalék kifizetésénél kell figyelembe venni, 25 %-át a játékoskeret megerősítésére fordíthatják, 25 %-át sportfejlesztésre kell fordítani, 25%-át tartalékba kell helyezni.
* A szakértelem (know-how) és az ún. DSM DATA SYSTEM rendelkezésre bocsátásához, valamint az előző folyamatokhoz szükséges személyi és utazási költségek finanszírozásához a Delli Sport Invest AG havi 10.000 euro átalányösszegre jogosult a Kft-től. Ezen átalányösszeg forrásául szolgáló bevétel nem számít bele a legalább 600.000 euro-ban meghatározott bevételi oldalba, továbbá a Kft. által e körben vállalt kötelezettség teljesítéséhez kizárólag a Delli Sport Invest Kft. biztosítja a szükséges pénzügyi forrást, arra az önkormányzat semmilyen jogcímen nem kötelezhető.
* A Haladás 1919 Labdarúgó Kft-nél kettő ügyvezető lesz, együttes aláírási joggal. Az egyik ügyvezetőt az önkormányzat, a másik ügyvezetőt a Delli Sport Invest AG javaslatára kell megválasztani. Amennyiben az ügyvezetők között bármilyen ügyben nincs konszenzus, úgy a döntéshozatalt a Kft. taggyűlése elé kell terjeszteni. A taggyűlésen történő döntéshozatalhoz az önkormányzat és a Delli Sport Invest AG közötti egyetértés szükséges.
* A szombathelyi identitás szempontjából kiemelt jelentőségű ügyekben történő döntéshozatal (pályaválasztói helyszín, cégnév, csapatnév, címer, csapatszínek, székhely, utánpótlást biztosító szervezet) a taggyűlés kizárólagos hatáskörébe fog tartozni, azzal, hogy ezen ügyekben is konszenzussal határoznak a felek.
* A Haladás 1919 Labdarúgó Kft. társasági szerződését, üzleti tervét az együttműködési megállapodásban foglaltakkal egyezően 2025. december 31-ig módosítani kell.
* Amennyiben bármelyik szerződő fél az együttműködési megállapodást megszegi, fel kell szólítani a szerződésszerű teljesítésre. Amennyiben ez nem vezet eredményre 30 napon belül, a megállapodás azonnali hatállyal felmondható, és a megállapodás minden szerződő félre kiterjedő hatállyal megszűnik.
* Súlyos szerződésszegés esetén a szerződésszegő fél átalánykártérítést köteles fizetni, amelynek mértéke az Önkormányzat, illetve a Delli Sport Invest AG által vállalt fizetési kötelezettség Ptk. szerinti késedelmi kamattal növelt összege. Ebből a fizetési kötelezettséget teljesítő felek az általuk teljesített fizetési kötelezettség arányában jogosultak. Súlyos szerződésszegésnek minősül, ha a szerződő felek közül bármelyik nem felel meg a stratégiát meghatározó keretrendszernek és struktúrának, ha nem hajtja végre a Stratégiai Irányító Testület döntéseit, illetve, ha nem teljesíti a vállalt működési támogatás megfizetését.

Kérem a Tisztelt Közgyűlést, hogy a fenti megállapodások jóváhagyásáról szóló előterjesztést sürgősségi indítványként napirendre tűzni, az előterjesztést zárt ülés keretében megtárgyalni, és a határozati javaslatot elfogadni szíveskedjék.

A sürgősséget a Haladás 1919 Labdarúgó Kft. gazdasági érdeke, valamint az új szervezeti struktúra felállításának időigénye, míg a zárt ülésen történő tárgyalást pedig az önkormányzat és a szakmai befektető üzleti érdeke indokolja a Magyarország helyi önkormányzatairól szóló 2011. évi CLXXXIX. törvény 46. § (1) bekezdés c) pontja alapján.

**Szombathely, 2025. szeptember 27.**

 **/: Dr. Nemény András :/**

**HATÁROZATI JAVASLAT**

**……./2025. (IX.29.) Kgy. számú határozat**

1. Szombathely Megyei Jogú Város Közgyűlése úgy határoz, hogy a Haladás 1919 Labdarúgó Kft.-ben fennálló 97 %-os, 2.910.000 Ft értékű üzletrészét felosztja 1 db 30 %-os, 900.000 Ft névértékű és 1 db 67 %-os, 2.010.000 Ft névértékű üzletrészre, majd a 30 %-os, 900.000,- Ft névértékű üzletrészt a Delli Sport Invest AG részére névértéken értékesíti. A Közgyűlés az előterjesztés 1. mellékletét képező üzletrész adásvételi szerződést jóváhagyja. A Közgyűlés felhatalmazza a polgármestert, hogy az üzletrész felosztáshoz szükséges taggyűlési hozzájárulást, valamint az elővásárlási jogról lemondó nyilatkozatokat szerezze be, majd ezek birtokában az előterjesztés 1. mellékletét képező üzletrész adásvételi szerződés írja alá.

1. A Közgyűlés jóváhagyja az előterjesztés 3. mellékletét képező Együttműködési Megállapodást, és felhatalmazza a polgármestert az aláírására.
2. A Közgyűlés úgy dönt, hogy 2026. évtől kezdve az Együttműködési Megállapodás hatályának fennállása alatt minden évben 250.000,- EUR-t támogatást biztosít a Haladás 1919 Labdarúgó Kft. működéséhez, amennyiben a Haladás az NBIII-ban vagy magasabb osztályban szerepel.
3. A Közgyűlés felkéri a Haladás 1919 Labdarúgó Kft. ügyvezetőjét, hogy a fentiek szerint bekövetkezett változásoknak megfelelően készítse elő a Haladás 1919 Labdarúgó Kft. társasági szerződésének és vonatkozó dokumentumainak, valamint a 2025/26. évi üzleti tervének módosítását, és azt terjessze a Közgyűlés elé elfogadásra.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője

 Keringer Zsolt, a társaság ügyvezetője)

**Határidő:** 1. pont: azonnal

1. pont: azonnal
2. pont: az adott évi költségvetési rendelet elfogadása
3. pont: 2025. decemberi Közgyűlés